
ACORD 134/2007, DE 16  DE MAIG, DEL PLE DEL CONSELL DE L’AUDIOVISUAL DE CATALUNYA

Expedient núm. 07/A/2007. Autorització d’una modificació de l’estructura accionarial de la societat Avista Televisió de Barcelona, SL

1. Antecedents

I. El 17 de gener de 2007 la societat Avista Televisió de Barcelona, SL, va presentar davant la Direcció General de Comunicació i Serveis de Difusió Audiovisual un escrit sol·licitant l’autorització administrativa relativa a la transmissió de diverses participacions del seu capital per part de l’actual titular, TBF Assessorament, SL a favor de Corporación de Nuevos Medios Digitales, SLU, juntament amb la documentació acreditativa de l’operació.

El 13 de febrer de 2007, la Direcció General de Comunicació i Serveis de Difusió Audiovisual va remetre al Consell de l’Audiovisual de Catalunya (registre d’entrada 339/2007) un escrit en el qual es donava trasllat al Consell de diversos expedients de modificació d’estructura accionarial, entre els quals, el que és objecte d’aquest informe.

II. La societat sol·licitant és titular d’un contracte de gestió de serveis públics consistent en l’explotació, mitjançant el règim de concessió, d’un programa de televisió digital local a la demarcació de Barcelona. El contracte administratiu corresponent es va formalitzar el 15 d’octubre de 2006.

III. El 26 de setembre de 2006 el Tribunal Constitucional va dictar provisió mitjançant la qual s’admetia a tràmit el recurs d’inconstitucionalitat presentat per l’Advocat de l’Estat, en data 1 d’agost de 2006, en representació del President del Govern, contra diversos preceptes de la LCA i mitjançant la qual es tenia per invocat per part del President del Govern l’article 161.2 de la Constitució. En conseqüència, d’acord amb el que disposa l’article 30 de la Llei orgànica 2/1979, de 3 d’octubre, del Tribunal Constitucional (LOTC), el Tribunal Constitucional va suspendre la vigència i aplicació dels preceptes impugnats, des de la data en que es va interposar el recurs d’inconstitucionalitat per les parts del procés i des del dia de la publicació en el Butlletí Oficial de l’Estat (BOE) per a tercers. Com a conseqüència d’aquest fet va quedar suspesa la competència del Consell de l’Audiovisual de Catalunya per tramitar i resoldre sobre els projectes de modificació de l’estructura accionarial o empresarial dels prestadors de serveis de comunicació audiovisual.

IV. En data 18 de gener de 2007 el Tribunal Constitucional va dictar interlocutòria mitjançant la qual s’acordava aixecar la suspensió dels preceptes impugnats de la LCA, llevat de l’article 56 i de la disposició transitòria segona  (BOE núm. 31 de 5 de febrer de 2007).

V. Vist l’informe dels serveis del Consell de l’Audiovisual de Catalunya.

2. Consideracions jurídiques

2.1. Competència del Consell de l’Audiovisual de Catalunya

L’article 41 i la lletra b de l’apartat 1 de la disposició transitòria cinquena de la Llei 22/2005, de 29 de desembre, de la comunicació audiovisual de Catalunya (LCA), estableixen que el Consell de l’Audiovisual de Catalunya esdevé l’òrgan competent per a la tramitació i resolució dels expedients de modificació de l’estructura accionarial o empresarial dels prestadors dels serveis de comunicació audiovisual iniciats amb posterioritat a l’entrada en vigor de la Llei.
2.2. Descripció de la societat sol·licitant i modificació de l’estructura de capital sotmesa a informe

Avista Televisió de Barcelona, SL és una societat limitada amb un capital de 845.000 € dividit en 8.450 participacions, numerades correlativament de l’1 al 8.450, ambdues incloses. Aquest capital és el resultat d’un augment de capital que es va acordar en Junta General de la societat de 14 de desembre de 2006 i finalment executat per una quantitat fins als 845.000 € dita i únicament per part de Corporación de Nuevos Medios Digitales, SLU, la qual havia esdevingut l’única sòcia de la societat sol·licitant Avista Televisió de Barcelona, SL com a conseqüència de la venda objecte d’aquest informe i la qual es va produir amb posterioritat a l’esmentada Junta General.
Efectivament, el capital d’Avista Televisió de Barcelona, SL estava dividit abans de la modificació que es subjecta a autorització entre els socis i amb les proporcions següents: Corporación de Nuevos Medios Digitales, SLU, titular d’un 75% i TBF Assessorament, SL, titular del 25% restant. Per la seva banda, i segons la informació de què disposa aquest Consell, l’única sòcia de Corporación de Nuevos Medios Digitales, SLU és Vocento, SA i els socis de TBF Assessorament, SL són Mediaproducciones Properties, titular d’un 75% i Equille Investment BV, titular del 25% restant.

L’operació objecte d’aquest informe és la compravenda, abans de l’execució de l’augment de capital abans esmentat, de les 125 participacions propietat de TBF Assessorament, SL, números 361 a 480 i 496 a 500, totes incloses, representatives del 25% del capital d’Avista Televisió de Barcelona, SL en favor de Corporación de Nuevos Medios Digitales, SLU. L’eficàcia d’aquesta compravenda es va condicionar a la preceptiva autorització de la Generalitat de Catalunya.

Com a conseqüència de l’esmentada operació, el capital social d’Avista Televisió de Barcelona, SL, passa a ésser propietat íntegrament de Corporación de Nuevos Medios Digitales, SLU.

Es conclou que l’adquisició objecte del present informe no suposa cap canvi significatiu en l’estructura del capital ni en el control de la mateixa ni tampoc afecta al compromís de no alteració del control pres per la societat sol·licitant.

Per tot l’exposat, el Ple del Consell de Audiovisual de Catalunya adopta els següents:

ACORDS
1. Atorgar l’autorització per a la transmissió de les 125 participacions propietat de TBF Assessorament, SL, números 361 a 480 i 496 a 500, totes incloses, representatives del 25% del capital d’Avista Televisió de Barcelona, SL en favor de Corporación de Nuevos Medios Digitales, SLU.

2. Recordar que l’autorització del negoci jurídic objecte d’aquest Acord s’entén sense perjudici de la plena vigència del règim jurídic concessional aplicable a Avista Televisió de Barcelona, SL, d’acord amb el que estableix la normativa vigent i els compromisos particulars assumits per la societat concessionària.

3. Notificar aquest Acord a la societat Avista Televisió de Barcelona, SL i a la Direcció General de Comunicació i Serveis de Difusió Audiovisuals del Departament de Cultura i Mitjans de Comunicació.

Barcelona, 16 de maig de 2007

Jaume Serrats i Ollé
    

                    Dolors Comas d’Argemir i Cendra

Vicepresident en funcions de president             Consellera secretària


